CELEX: 
Language: et
Date: 2019-03-06 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu direktiivi 2003/87/EÜ meetmete osas, mille Rahvusvaheline Tsiviillennunduse Organisatsioon on võtnud seoses lennunduse heitkoguste seire, aruandluse ja tõendamisega üleilmse turupõhise meetme rakendamise eesmärgil

SELETUSKIRI
            
            
               1.DELEGEERITUD ÕIGUSAKTI TAUST
            
            
               Liit ja selle liikmesriigid toetavad kindlalt ICAO jõupingutusi võtta maailmas rahvusvahelises lennunduses kasutusele üleilmne turupõhine meede, mis aitaks võidelda kliimamuutustega. Seda rõhutab asjaolu, et Euroopa Parlament ja nõukogu on muutnud ELi heitkogustega kauplemise süsteemi (ELi HKS) kolm korda, et hõlbustada ICAO edusamme seoses üleilmse turupõhise meetmega, ning nii rahalisi vahendeid kui ka eksperditeadmisi hõlmav märkimisväärne toetus, mida liit ja selle liikmesriigid
                  1
                on ICAO sekretariaadile viimase kuue aasta jooksul andnud, et aidata ICAO-l edu saavutada. Liit on üks esimesi jurisdiktsioone, kes võttis vastu õiguslikult siduvad õigusnormid ICAO kava „CORSIA“ rakendamiseks, kaasa arvatud käesoleva delegeeritud õigusakti kaudu, samal ajal oodatakse ka teistelt riikidelt sellist siseriiklikku rakendamist.
            
            
               Kõik majandussektorid peavad andma oma panuse kliimamuutustega võitlemisse. Kasvuhoonegaaside heitkoguste hinna kindlaksmääramine on oluline turujõudude rakendamiseks ning heitkoguste kulutõhusa vähendamise saavutamiseks. ELi HKS on olnud Euroopa Liidu kliimapoliitika nurgakivi alates 2005. aastast ning on peamine vahend kasvuhoonegaaside heitkoguste oluliseks vähendamiseks kooskõlas liidu Pariisi kokkuleppe raames võetud kohustusega hoida temperatuuri tõus oluliselt alla 2 °C ja võimaluse korral alla1,5 °C. Euroopa-siseste lendude kaasamine ELi HKSi on võimaldanud vähendada/kompenseerida umbes 100 miljonit tonni CO2 ajavahemikus 2012–2018
                  2
               . 2017. aastal vaadati ELi HKSi direktiiv läbi, et anda nõuetekohane panus 2030. aasta kliima- ja energiaeesmärkide saavutamisse
                  3
                ning valmistuda ICAO kava rakendamiseks
                  4
               .
            
            
               Praegu valmistatakse ette liidu õigusakte ICAO kava rakendamiseks kahes etapis. Kõigepealt lisatakse asjakohased sätted kolme rakendusakti ja delegeeritud õigusakti: käesolev delegeeritud õigusakt, komisjoni rakendusmäärus kasvuhoonegaaside heite seire ja aruandluse kohta
                  5
                ning komisjoni rakendusmäärus andmearuannete tõendamise ja tõendajate akrediteerimise kohta
                  6
               . Teine etapp on sätestatud direktiivi artiklis 28b ja see puudutab ELi HKSi muutmist Euroopa Parlamendi ja nõukogu poolt seadusandliku tavamenetluse kaudu.
            
            
               Lisaks käesolevale delegeeritud õigusaktile tehti muudatusi nii komisjoni määrusesse seire ja aruandluse kohta kui ka komisjoni määrusesse, milles käsitletakse kasvuhoonegaaside heite- ja tonnkilomeetriaruannete tõendamist ning tõendajate akrediteerimist, et võtta arvesse standardite ja soovituslike tavade (SARP) mõõtmise, aruandluse ja kontrolli sätteid. ELil on alates 2010. aastast tegelenud lennunduse heitkoguste seire, aruandluse ja tõendamisega ELi HKSi direktiivi alusel ning ICAO kava ja eespool nimetatud kahe määruse sätetel on palju sarnasusi. Mõned allesjäänud erinevused, mida on võimalik muuta direktiivist tulenevate rakendamisvolituste abil, kõrvaldati samaaegselt käesoleva delegeeritud õigusakti vastuvõtmisega ja need muudatused jõustusid 1. jaanuaril 2018. 
            
            
               Direktiivi 2003/87/EÜ artiklis 28c on nõutud, et komisjon võtaks vastu heitkoguste nõuetekohast seiret, aruandlust ja tõendamist käsitlevad sätted ICAO üleilmse turupõhise meetme rakendamiseks kõigil sellega hõlmatud marsruutidel. Need sätted peavad põhinema ICAO raames vastu võetud asjaomastel vahenditel, vältima konkurentsimoonutusi ning olema kooskõlas ELi HKSi seire- ja aruandluspõhimõtetega. Heitkoguste aruanded peavad olema tõendatud vastavalt ELi HKSi direktiivi tõendamispõhimõtetele ja -kriteeriumidele. Delegeeritud õigusaktiga täiendatakse eespool nimetatud määruste kohast aruandlust seoses selliste lendude ja toimingutega, mida ELi HKSi direktiiv praegu ei hõlma (nt EMP ja kolmandate riikide vahelised lennud, EMP ja mitme muu piirkonna vahelised lennud ning üksnes kolmandate riikide või kolmandate riikide ja meretaguste sõltkondade või territooriumide vahelised lennud). Kuna mitmed õhusõidukite käitajad andsid aru Euroopa Majanduspiirkonnas (EMP), kaasa arvatud selle äärepoolseimates piirkondades, sõltkondades ja territooriumidel asuvatele lennuväljadele saabuvate, sealt väljuvate ja nende lennuväljade vahel toimuvate lendude tõendatud heitkogustest, on kõnealustest heitkogustest aru andmiseks juba välja töötatud asjakohased vormid, mida ajakohastatakse nii, et nende abil saaks edastada ICAO kavaga seotud täiendavat teavet heitkogustega kohta. Erinevalt seire, aruandluse, tõendamise ja akrediteerimisega seotud määrustest on käesolev delegeeritud õigusakt ette nähtud üksnes teabe esitamiseks ICAO sekretariaadile. See tugineb nii palju kui võimalik olemasolevatele eeskirjadele ja raamistikele, et vähendada õhusõidukite käitajate, tõendajate ja teiste sidusrühmade halduskoormust ning selles täpsustatakse, kuidas seire, aruandluse, tõendamise ja akrediteerimise määruste kohaselt esitatud teave edastatakse ICAO sekretariaadile.
            
            
               Teine etapp on sätestatud direktiivi artikli 28b lõigetes 1, 2 ja 3 ning see puudutab ELi HKSi muudatusi, mida saavad teha üksnes Euroopa Parlament ja nõukogu seadusandliku tavamenetluse kaudu. Komisjon on kohustatud andma Euroopa Parlamendile ja nõukogule aru ICAOga peetavatel läbirääkimistel tehtud edusammudest. See hõlmab eelkõige asjaomaseid rahvusvahelisi vahendeid,
                  7
                nõukogu poolt heaks kiidetud soovitusi, üleilmse registri loomist, kolmandate riikide poolt üleilmse turupõhise meetme rakendamiseks astutud samme, kolmandate riikide reservatsioonide mõju ning muid asjakohaseid rahvusvahelisi arengusuundumusi ja kohaldatavaid vahendeid. ÜRO kliimamuutuste raamkonventsiooni ülemaailmse kokkuvõtte põhimõtteid järgides annab komisjon teada ka jõupingutustest, mida on tehtud selleks, et täita lennundussektori heitkoguste piiramise pikaajaline eesmärk – vähendada sektori CO2 heitkoguseid 2005. aasta tasemega võrreldes poole võrra.
                  8
                Komisjon esitab Euroopa Parlamendile ja nõukogule aruande, milles käsitletakse võimalusi kõnealuste vahendite rakendamiseks ELi HKSi direktiivi läbivaatamise kaudu, võttes vajaduse korral arvesse EMP-siseste lendude suhtes kohaldatavaid norme.
            
            
               Lisaks analüüsitakse aruandes ülemaailmse turupõhise meetme ambitsioonikust ja üldist keskkonnaalast terviklikkust, selle üldist ambitsioonikust seoses Pariisi kokkuleppe eesmärkidega, osalustaset, selle täidetavust, läbipaistvust, mittetäitmise korral kohaldatavaid karistusi, üldsuse kaasamise menetlusi, kompensatsiooniühikute kvaliteeti, heitkoguste seiret, aruandlust ja tõendamist, registreid, aruandekohustust ja biokütuste kasutamise norme. Komisjon võib lisada kõnealuse artikli lõikes 2 osutatud aruandele vastavalt vajadusele seadusandlikud ettepanekud Euroopa Parlamendile ja nõukogule ELi HKSi direktiivi artiklis 28a sätestatud erandite muutmiseks, kaotamiseks, pikendamiseks või asendamiseks kooskõlas liidu poolt 2030. aastaks võetud kohustusega vähendada kasvuhoonegaaside heitkoguseid kõikides majandussektorites, et säilitada liidu kliimameetmete keskkonnaalane terviklikkus ja tulemuslikkus. Direktiivis on selgitatud, et , et aruandes kaalutakse ka seda, kas käesoleva delegeeritud õigusakti õiguslikku alust
                  9
                on vaja muuta.
            
            
               Direktiivi 2003/87/EÜ kohaldatakse olenemata õhusõiduki käitaja kodakondsusest ja põhimõtteliselt hõlmab see lende, mis väljuvad liikmesriigi territooriumil asuvalt lennuväljalt või saabuvad sinna. Artiklis 28a on kehtestatud erandid selliste lendude heitkoguste suhtes, mis maanduvad väljaspool EMPd asuvate riikide lennuväljadele või väljuvad selliste riikide lennuväljadelt igal kalendriaastal kuni aastani 2023.. Ühtesid ja samu lennuliine teenindavate õhusõidukikäitajate võrdne kohtlemine on väga tähtis konkurentsimoonutuste vältimiseks ja seda on olulise küsimusena käsitatud ka ICAO 2016. aasta resolutsioonis. EMP-siseseid lende korraldab üle 500 õhusõidukikäitaja, kaasa arvatud rohkem kui 100 väljaspool EMPd asuvat äriliste õhusõidukite käitajat, mistõttu nõuetele vastavuse tase on erakordselt kõrge. Direktiivi 2003/87/EÜ kohaldamisala saavad muuta üksnes Euroopa Parlament ja nõukogu
                  10
               .
            
            
               Käesoleva delegeeritud õigusaktiga rakendatakse võrdset kohtlemist kooskõlas ELi HKSi direktiivi artikliga 28c. Komisjon esitab ICAO sekretariaadile üksnes ICAO kava kohaselt nõutava teabe lendude kohta ning õhusõidukite käitajad, kellel on kõigis teistes riikides märkimisväärsed heitkogused, peaksid laskma teistel riikidel oma heitkogustest ICAO sekretariaadile aru anda. Õhusõidukite käitajate enda huvides on teatada oma heiteandmed rahvusvaheliste lendude kohta
                  11
                2019. ja 2020. aastal, sest see vähendab heitkoguseid, mida nad peavad hiljem kompenseerima. Teatamata jätmise korral näevad standardid ja soovituslikud tavad (SARP) ette muude teabeallikate kasutamise lünkade täitmiseks.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Sidusrühmade kohtumine, kus osalesid lennundussektori, kodanikuühiskonna ja liikmesriikide esindajad, toimus 13. juulil 2018 kliimamuutuste eksperdirühma raames. Teine kohtumine toimus 3. detsembril 2018 enne delegeeritud õigusakti vastuvõtmist ja seal vaadati läbi delegeeritud õigusakti tekst ning ELi HKSi seire, aruandluse, tõendamise ja akrediteerimise rakenduseeskirjade laiem kontekst. Lisaks koguti tagasisidet delegeeritud määruse teksti kohta parema õigusloome portaali kaudu nelja nädala jooksul alates 28. novembrist kuni 26. detsembrini 2018. Lennuettevõtjate ühendused esitasid viis arvamust. Pärast delegeeritud õigusakti vastuvõtmist analüüsivad Euroopa Parlament ja nõukogu seda kahe kuu jooksul.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Delegeeritud õigusakti kohaldamisala on kindlaks määratud e läbivaadatud ELi HKSi direktiiviga. Määrust peetakse sobivaks vahendiks. Nagu eespool selgitatud, on õhusõidukite käitajate huvides järgida käesolevat määrust ICAO kava kohase heitkoguste esialgse lähtepunkti määramiseks. 
            
            
               Artikkel 1
            
            
               Selles artiklis sätestatakse, milliste õhusõidukikäitajate suhtes käesolevat määrust kohaldatakse, ja kehtestatakse erandid teatavat liiki mitteärilistele lendude suhtes, mida nad võivad korraldada.
            
            
               Artikkel 2
            
            
               Kõnealuse artikli lõigetes 1 ja 2 sätestatakse tõendatud heitkogustega seotud täiendav teave, mida õhusõidukite käitajad peaksid esitama lisaks seire- ja aruandlusmäärusele kohaselt teatatud tõendatud heitkoguseid käsitlevale teabele.. Seire- ja aruandlusmääruse ning kõnealuste lõigete kohane heitearuannete esitamine on kohustuslik ja selle tegemata jätmise korral kohaldatakse ELi HKSi direktiivi artikli 16 kohast täitemenetlust.
            
         
         
            
               Heitkogustega seotud täiendava teabe esimene kategooria, mida käsitletakse lõike 1 punktis a, hõlmab EMPs ja kolmandate riikides asuvate lennuväljade vahelisi lende (nt Pariis–Marrakech). 
            
            
               Heitkogustega seotud täiendava teabe teine kategooria, mida käsitletakse lõike 1 punktis b, hõlmab EMPs ja teiste EMP liikmesriikide äärepoolseimates piirkondades asuvate lennuväljade vahelisi lende (nt Dublin–Lanzarote) ning EMP ja teiste EMP liikmesriikide sõltkondades või territooriumidel
                  12
                asuvate lennuväljade vahelisi lende (nt Iirimaa–Gröönimaa). Tuleb märkida, et ICAO kava ei hõlma selliseid riigisiseseid lende nagu Madrid–Lanzarote ning seetõttu ei kuulu need käesoleva delegeeritud õigusakti kohaldamisalasse.
            
            
               Heitkogustega seotud täiendava teabe kolmas kategooria, mida käsitletakse lõike 1 punktis c, on seotud EMP liikmesriikide äärepoolseimates piirkondades, sõltkondades või territooriumidel ja kolmandates riikides või teiste liikmesriikide sõltkondades või territooriumidel asuvate lennuväljade vaheliste lendudega (nt Gröönimaa–Kanada).
            
            
               Lõikes 2 selgitatakse, et lõikes 1 esitatud nõudeid kohaldatakse ka selliste õhusõidukikäitajate suhtes, kelle puhul liikmesriigi territooriumil asuvalt lennuväljalt väljuvate või sinna saabuvate lendude arv kolmel järjestikusel neljakuulisel perioodil on väiksem kui 243 lendu perioodi kohta (vt direktiivi 2003/87/EÜ I lisa tegevusalade kategoorias „Lennundus“ alapunkt j).
            
            
               Lõikes 3 käsitletakse tõendatud heiteandmetest teatamist kahes erinevas kolmandas riigis asuvate lennuväljade, s.t ühes EMPsse mittekuuluvas riigis asuvate lennuväljade ja teises EMPsse mittekuuluvas riigis asuvate lennuväljade vaheliste lendude kohta (nt México–Rio de Janeiro). Selle kategooria puhul on heitkogustest aru andmine soovituslik. Euroopa Parlamendile ja nõukogule esitatavas aruandes tuleks uurida küsimust, kas suuremad volitused oleksid asjakohased.
            
            
               Lõikes 4 selgitatakse, missuguste lennuliikide puhul tuleb ICAO kava raames aru anda..
            
            
               Artikkel 3
            
            
               Kõnealuse artikli lõikes 1 kinnitatakse, et artikli 2 kohane heitkoguste aruandlus peab vastama ELi HKSi direktiivi ning seire- ja aruandlusmääruse asjaomastes sätetes kehtestatud standarditele. 
            
            
               Lõikes 2 osutatakse elektroonilistele vormidele, mida aruandluseks kasutada. Üle 900 õhusõidukikäitaja on kasutanud neid tõendatud heitkogustest aru andmiseks ning ELi heitkogustega kauplemise süsteemi kohaste saastekvootide tasuta eraldamise taotlemiseks. Komisjon ajakohastab kõnealuseid vorme ICAO kava eesmärki silmas pidades.
            
            
               Artikkel 4
            
            
               Selles artiklis sätestatakse, et artikli 2 kohase heitkoguste aruandluse suhtes kohaldatakse ELi HKSi direktiivi ning akrediteerimis- ja tõendamismääruse asjaomastes sätetes kehtestatud standardeid. 
            
            
               Artikkel 5
            
            
               Kõnealuses artiklis määratakse kindlaks, et õhusõiduki käitajat haldav liikmesriik on direktiivi 2003/87/EÜ artiklis 18a nimetatud liikmesriik. Komisjoni määruse (EÜ) nr 748/2009 lisas ei ole loetletud kõiki käitajaid, kes peavad käesoleva määruse kohaselt aru andma. Sellisel juhul peaks õhusõidukikäitaja andma oma tõendatud heitkogustest aru liikmesriigile, kes on väljastanud talle lennuettevõtja sertifikaadi, või juhul, kui ükski liikmesriik ei ole sellist sertifikaati väljastanud, peaks käitaja aru andma liikmesriigile, kus on tema registrijärgne asukoht.
            
            
               Artikkel 6
            
            
               Selles artiklis võimaldatakse komisjonil paluda Eurocontrolilt abi heiteandmete täiendamiseks, tuginedes andmebaasidele, millele tal on juurdepääs, et anda täpselt aru asjaomaste heitkoguste kohta. See ei välista muude andmeallikate kasutamist. 
            
            
               Artikkel 7
            
            
               Selles artiklis nõutakse, et komisjon edastaks asjaomased tõendatud heiteandmed ICAO sekretariaadile. See puudutab üksnes nende õhusõidukikäitajate andmeid, kelle kohta ICAO sekretariaat loodab saada heiteandmeid liidult (nt Euroopa lennuettevõtjatelt). Enne andmete edastamist oodatakse, et asjaomane liikmesriik annaks oma heakskiidu pärast andmete, kaasa arvatud mis tahes Eurocontrolilt saadud andmete suurusjärgu kontrollimist. 
            
            
               Euroopa Parlamendi ja nõukogu rolli liidu õiguse muudatuste üle otsustamisel võetakse täielikult arvesse ning seetõttu jäetakse käesolevas artiklis sõnaselgelt võimalus, et Euroopa Parlament ja nõukogu arvestavad ICAO kava liidu õiguses rakendamise võimalusi ELi HKSi direktiivi hilisemal läbivaatamisel.
            
            
               ELi HKSis on kolm heitekoefitsienti lennukikütuse kohta:
            
            
                     
                        Kütus
                     
                  
                  
                     
                        Heitekoefitsient (t CO2/t kütus)
                     
                  
               
                     
                        Lennukibensiin (AvGas)
                     
                  
                  
                     
                        3,10
                     
                  
               
                     
                        Reaktiivbensiin (Jet B)
                     
                  
                  
                     
                        3,10
                     
                  
               
                     
                        Lennukipetrool (Jet A1 või Jet A)
                     
                  
                  
                     
                        3,15
                     
                  
               
         
            
               ICAO kavas on lennukipetrooli (Jet A1 või Jet A) heitekoefitsient 3,16. ICAO sekretariaadile andmete edastamisel kasutatakse seda heitekoefitsienti. Direktiivi artikli 28b kohases aruandes uuritakse, kas seda tuleks muuta, ning Euroopa Parlament ja nõukogu võiksid rakendada asjakohaseid meetmeid, kaasa arvatud ELi HKSi lennukipetrooli heitekoefitsiendi muutmist.
            
            
               KOMISJONI DELEGEERITUD MÄÄRUS (EL) …/…,
            
            
               6.3.2019,
            
            
               millega täiendatakse Euroopa Parlamendi ja nõukogu direktiivi 2003/87/EÜ meetmete osas, mille Rahvusvaheline Tsiviillennunduse Organisatsioon on võtnud seoses lennunduse heitkoguste seire, aruandluse ja tõendamisega üleilmse turupõhise meetme rakendamise eesmärgil
               
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, millega luuakse liidus kasvuhoonegaaside lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ, eriti selle artiklit 28c,
            
            
               ning arvestades järgmist:
            
            
               (1)Direktiivi 2003/87/EÜ artikli 28c kohaselt on komisjonil õigus vastu võtta sätteid heitkoguste nõuetekohase seire, aruandluse ja tõendamise kohta Rahvusvahelise Tsiviillennunduse Organisatsiooni (ICAO) üleilmse turupõhise meetme rakendamiseks kõigil sellega hõlmatud marsruutidel. Õiguskindluse ja -selguse huvides tuleb täpsustada, missuguste lendude suhtes kõnealuseid sätteid kohaldatakse, lähtudes asjaomastest marsruutidest ja õhusõidukite käitajatest.
            
            
               (2)Heitkoguste seire ja aruandluse ning heitearuannete tõendamise korda kohaldatakse ELi heitkogustega kauplemise süsteemi rakendamise eesmärgil kooskõlas komisjoni määrusega (EL) nr 601/2012
                  13
                ja komisjoni rakendusmäärusega (EL) 2018/2067
                  14
               . Seda korda on heitkoguste seire ja aruandluse osas ajakohastatud ja edasi arendatud komisjoni rakendusmääruses (EL) 2018/2066,
                  15
                mida hakatakse kohaldama alates 1. jaanuarist 2021. Rakendusmäärustes (EL) 2018/2066 ja (EL) 2018/2067 võetakse arvesse ICAO poolt 27. juunil 2018 vastu võetud rahvusvaheliste standardite ja soovituslike tavade esimest väljaannet. Selleks et suurendada haldustõhusust ja vähendada käitajate kulusid nõuete täitmisel, on asjakohane viia ICAO üleilmse turupõhise meetme ning määruses (EL) nr 601/2012 ja kõnealustes rakendusmäärustes kehtestatud sätted kooskõlla.
            
            
               (3)Liikmesriigid võivad komisjoni määruse (EL) nr 601/2012 alusel ette näha, et lennundusest tulenevat heidet käsitlevate aruannete esitamiseks vastavalt direktiivile 2003/87/EÜ kasutatakse elektroonilisi vorme ja konkreetseid failivorminguid. Selle tagamiseks, et õhusõidukite käitajad suudaksid täita asjaomaseid nõudeid ka heitearuannete esitamisel ICAO üleilmse turupõhise meetme rakendamise raames, peaks komisjon avaldama konkreetseelektroonilise andmevahetusformaadi.
            
            
               (4)Asjaolu, et teatavate lendude puhul kohaldatakse seire-, aruandlus- ja tõendamisnõudeid üksnes EMPs asuvate õhusõidukikäitajate suhtes, ei loeta konkurentsi moonutamiseks. Seetõttu võib sellised nõuded võtta vastu direktiivi 2003/87/EÜ artikli 28c alusel.
            
            
               (5)Selle tagamiseks, et kõik asjaomased heitkogused oleksid täpselt kindlaks tehtud, peaks komisjonil olema võimalik paluda Eurocontrolilt vajaduse korral abi heiteandmete täiendamiseks.
            
            
               (6)Komisjon peaks edastama asjakohased tõendatud heiteandmed ICAO sekretariaadile selle tagamiseks, et kõik asjaomaste lendudega seotud heiteandmed oleksid täielikud ja et need esitatakse õigeaegselt,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               1.Artiklis 2 sätestatud aruandekohustusi kohaldatakse üksnes selliste õhusõidukikäitajate suhtes, kes vastavad kõigile järgmistele tingimustele:
            
            
               (a)nad omavad mõne liikmesriigi poolt välja antud lennuettevõtja sertifikaati või on registreeritud mõnes liikmesriigis, kaasa arvatud asjaomase liikmesriigi äärepoolseimad piirkonnad, sõltkonnad ja territooriumid;
            
            
               (b)nad tekitavad aastas üle 10 000 tonni CO2 heitkoguseid, mis tulenevad selliste lennukite kasutamisest, mille maksimaalne sertifitseeritud stardimass on üle 5 700 kg ning millega teostatakse Euroopa Majanduspiirkonna (EMP) eri riikides asuvate lennuväljade vahelisi lende või artikli 1 lõikes 2 nimetatud lende, alates 1. jaanuarist 2019. 
            
         
         
            
               2.Lõike 1 punkti b kohaldamisel ei võeta arvesse järgmist tüüpi lendude heitkoguseid:
            
            
               (a)riiklikud lennud; 
            
            
               (b)
                     humanitaarabilennud;
            
            
               (c)
                     lennud arstiabi osutamiseks;
            
            
               (d)
                     sõjalised lennud; 
            
            
               (e)
                     tuletõrjelennud.
            
            
               Artikkel 2
            
            
               1.Õhusõidukite käitajad annavad aru järgmiste lendude heitkoguste kohta:
            
            
               (a)
                     liikmesriikides ja kolmandates riikides asuvate lennuväljade vahelised lennud;
            
            
               (b)
                     liikmesriikides ja teiste liikmesriikide äärepoolseimates piirkondades, sõltkondades või territooriumidel asuvate lennuväljade vahelised lennud;
            
            
               (c)
                     liikmesriikide äärepoolseimates piirkondades, sõltkondades või territooriumidel ja kolmandates riikides või teiste liikmesriikide sõltkondades või territooriumidel asuvate lennuväljade vahelised lennud.
            
            
               2.Lõiget 1 kohaldatakse ka selliste ärilise lennutranspordiga tegelevate ettevõtjate suhtes, kelle puhul liikmesriigi territooriumil asuvalt lennuväljalt väljuvate või sinna saabuvate lendude arv kolmel järjestikusel neljakuulisel perioodil on väiksem kui 243 lendu perioodi kohta.
            
            
               3.Õhusõidukite käitajatel soovitatakse tõendada ka kahes erinevas kolmandas riigis asuvate lennuväljade vahelistest lendudest tulenevaid heitkoguseid ja nende kohta aru anda. 
            
            
               4.Lõikeid 1 ja 3 kohaldatakse kõikide lennuliikide heitkoguste suhtes, v.a artikli 1 lõikes 2 nimetatud lennuliigid, sealhulgas:
            
            
               (a)õppe- või otsimis- ja päästelennud;
            
            
               (b)visuaallennureeglite kohased lennud;
            
            
               (c)teadusuuringute ja katsete eesmärgil tehtavad lennud; 
            
            
               (d)avaliku teenindamise kohustuse alla kuuluvad lennud.
            
            
               Artikkel 3
            
            
               1.Käesoleva määruse artikli 2 kohaselt oma heitkogustest aru andmise puhul kohaldatakse õhusõidukite käitajate suhtes direktiivi 2003/87/EÜ artiklis 14 ja määruses (EL) nr 601/2012 sätestatud nõudeid. Alates 1. jaanuarist 2021 kohaldatakse nende suhtes rakendusmääruses (EL) 2018/2066 sätestatud nõudeid.
            
         
         
            
               2.Komisjon avaldab elektroonilise andmevahetusformaadi artiklis 2 nimetatud lendudest tulenevatest heitkogustest aru andmiseks. Õhusõiduki käitajad peavad kasutama seda elektroonilist andmevahetusformaati.
            
            
               Artikkel 4
            
            
               Käesoleva määruse artikli 2 kohaselt esitatavate heiteandmete tõendamise ja kõnealust tõendamist teostavate tõendajate akrediteerimise suhtes kohaldatakse direktiivi 2003/87/EÜ artiklis 15 ja kõnealuse direktiivi V lisa B osas ning rakendusmääruses (EL) 2018/2067 sätestatud nõudeid.
            
            
               Artikkel 5
            
            
               Komisjoni määruse (EÜ) nr 748/2009
                  16
                lisas loetletud õhusõidukikäitaja annab oma heitkogustest aru kõnealuses lisas nimetatud haldavale liikmesriigile. 
            
            
               Õhusõiduki käitaja, keda ei ole loetletud määruse (EÜ) nr 748/2009 lisas, annab oma heitkogustest aru liikmesriigile, kes andis talle välja lennuettevõtja sertifikaadi, või juhul, kui ükski liikmesriik ei ole talle lennuettevõtja sertifikaati välja andnud, liikmesriigile, kus on kõnealuse õhusõidukikäitaja registrijärgne asukoht.
            
            
               Artikkel 6
            
            
               Vajaduse korral võib komisjon paluda Eurocontrolilt abi artikli 2 kohaselt teatatud heiteandmete täpsuse parandamiseks.
            
            
               Artikkel 7
            
            
               Ilma et see piiraks direktiivi 2003/87/EÜ läbivaatamist Euroopa Parlamendi ja nõukogu poolt, edastab komisjon Rahvusvaheline Tsiviillennunduse Organisatsiooni sekretariaadile asjakohased heiteandmed, millest on direktiivi 2003/87/EÜ artikli 14 ja käesoleva määruse kohaselt teatatud. Enne asjaomaste andmete edastamist viivad pädevad asutused läbi edastatavate andmete suurusjärgu kontrolli.
            
            
               Käesoleva artikli esimese lõigu kohase heiteandmete edastamisel kasutatakse 7. detsembril 1944 sõlmitud rahvusvahelise tsiviillennunduse konventsiooni („Chicago konventsioon“) 16. lisa IV köites lennukipetrooli (Jet A1 või Jet A) puhul kindlaks määratud heitekoefitsienti.
            
            
               Artikkel 8
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõigis liikmesriikides.
            
            
               Brüssel, 6.3.2019
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        See hõlmab üle 15 miljoni euro suurust rahalist toetust ELi projektidele, mis on ette nähtud arengumaade suutlikkuse suurendamiseks; aega, mis on kulunud komisjoni, EASA ja EUROCONTROLi töötajate osalemiseks ICAO töös; valitsuse ja tööstusharu ekspertide tihedat kaasamist ning töötajate lähetamist ICAO sekretariaati.
               
               
                  
                     (2)
                  
                        Lisateave: Austria poolt ICAO-le esitatud heitkoguste vähendamise riiklikus tegevuskavas Euroopat käsitlev üldine rubriik aadressil: 
                  
                     https://www.icao.int/environmental-protection/Lists/ActionPlan/Attachments/78/CO2%20Reduction%20Action%20Plan_Austria_July%202018.pdf
                  
                  , lk 45–49. 
               
               
                  
                     (3)
                  
                        Euroopa Parlamendi ja nõukogu 14. märtsi 2018. aasta direktiiv (EL) 2018/410, millega muudetakse direktiivi 2003/87/EÜ eesmärgiga hoogustada heitkoguste kulutõhusat vähendamist ja süsinikdioksiidiheite vähendamist toetavaid investeeringuid, ning otsust (EL) 2015/1814, ELT L 76, 19.3.2018, lk 3.
               
               
                  
                     (4)
                  
                        Euroopa Parlamendi ja nõukogu 13. detsembri 2017. aasta määrus (EL) 2017/2392, millega muudetakse direktiivi 2003/87/EÜ, et jätkata kehtivate piirangute kohaldamist lennutegevuse ulatuse suhtes ja teha ettevalmistusi ülemaailmse turupõhise meetme rakendamiseks alates 2021. aastast, ELT L 350, 29.12.2017, lk 7.
               
               
                  
                     (5)
                  
                        Komisjoni 19. detsembri 2018. aasta rakendusmäärus (EL) 2018/2066, mis käsitleb Euroopa Parlamendi ja nõukogu direktiivi 2003/87/EÜ kohast kasvuhoonegaaside heite seiret ja aruandlust ning millega muudetakse komisjoni määrust (EL) nr 601/2012, ELT L 334, 31.12.2018, lk 1–93.
               
               
                  
                     (6)
                  
                        Komisjoni 19. detsembri 2018. aasta rakendusmäärus (EL) 2018/2067, milles käsitletakse andmete tõendamist ja tõendajate akrediteerimist vastavalt Euroopa Parlamendi ja nõukogu direktiivile 2003/87/EÜ, ELT L 334, 31.12.2018, lk 94–134.
               
               
                  
                     (7)
                  
                        Vt komisjoni uuring võimalike õiguslike ümberkorralduste kohta üleilmse turupõhise meetme rakendamiseks rahvusvahelisest lennundusest tuleneva heite suhtes aadressil: https://ec.europa.eu/clima/sites/clima/files/transport/aviation/docs/gmbm_legal_study_en.pdf.
               
               
                  
                     (8)
                  
                        Vt nõukogu 13. detsembri 2017. aasta määruse (EL) 2017/2392 põhjendus 11.
               
               
                  
                     (9)
                  
                  
                        Vt nõukogu 13. detsembri 2017. aasta määruse (EL) 2017/2392 artikli 28b lõige 2.
                  
               
               
                  
                     (10)
                  
                        Välja arvatud direktiivi 2003/87/EÜ artikli 25a kohase delegeeritud õigusaktiga ette nähtud juhud.
               
               
                  
                     (11)
                  
                        Rahvusvahelised lennud moodustavad umbes 60 % üleilmsest lennundusest tulenevast heitest, samas kui ülejäänud 40 % on seotud siseliinilendudega. ICAO volitused ei laiene riigisisesele lennundusele, vt https://www.icao.int/environmental-protection/Documents/STATEMENTS/cop4.PDF.
               
               
                  
                     (12)
                  
                        Selliste lendude täieliku loetelu leiate korduma kippuvate küsimuste 5. vastusest aadressil: https://ec.europa.eu/clima/sites/clima/files/transport/aviation/docs/faq_aviation_2013-2016_en.pdf.
               
               
                  
                     (13)
                  
                        Komisjoni 21. juuni 2012. aasta määrus (EL) nr 601/2012 Euroopa Parlamendi ja nõukogu direktiivi 2003/87/EÜ kohase kasvuhoonegaaside heite seire ja aruandluse kohta (ELT L 181, 12.7.2012, lk 30).
               
               
                  
                     (14)
                  
                        Komisjoni 19. detsembri 2018. aasta rakendusmäärus (EL) 2018/2067, milles käsitletakse andmete tõendamist ja tõendajate akrediteerimist vastavalt Euroopa Parlamendi ja nõukogu direktiivile 2003/87/EÜ (ELT L 334, 31.12.2018, lk 94).
               
               
                  
                     (15)
                  
                        Komisjoni 19. detsembri 2018. aasta rakendusmäärus (EL) 2018/2066, mis käsitleb Euroopa Parlamendi ja nõukogu direktiivi 2003/87/EÜ kohast kasvuhoonegaaside heite seiret ja aruandlust ning millega muudetakse komisjoni määrust (EL) nr 601/2012 (ELT L 334, 31.12.2018, lk 1). 
               
               
                  
                     (16)
                  
                        Komisjoni 5. augusti 2009. aasta määrus (EÜ) nr 748/2009 nimekirja kohta õhusõiduki käitajatest, kes teostasid direktiivi 2003/87/EÜ I lisas loetletud lennutegevusi 1. jaanuaril 2006 või pärast seda, millega täpsustatakse iga õhusõiduki käitajat haldav liikmesriik (ELT L 219, 22.8.2009, lk 1).